钦定古今图书集成/理学汇编/文学典/第177卷 > 《徐师曾文体明辩》 > 《答李季章》朱子
## 钦定古今图书集成/理学汇编/文学典/第177卷 > 《徐师曾文体明辩》 > 《答李季章》朱子

熹伏承不鄙，贶以先正文简公诗编行实，并及三夫
人二圹。刻文，跽领伏读，足慰平生高山仰止之心，而
反复再三，又见其立德立言，明白磊落，所以开发蒙
吝有不一而足者，幸甚！幸甚！至于不察熹之愚陋，而
将使之纂次其事，刻之幽宫，以视来世，则熹之不德
不文，人知其不足以胜此寄矣。顾念平生，未尝得拜
文简公之函丈而读其书，仰其人，则为日盖已久；又
尝听于下风，而知公之所以相知，亦有不待藏其面
目而得其心者。是以愿自附焉而不敢辞也。唯是今
者方以罪戾，书名伪籍，平居杜门，屏气齰舌，不敢辄
出一语，以干时禁。而凛凛度日，犹惧不免。乃于此时
忽尔破戒，政使不自爱惜，亦岂不为公家之累？是以
彷徨顾虑，欲作复止，而卒未有以副来命之勤也。伏
惟执事姑少察此而深计之。窃意高文大笔，取之今
世，不为无人，固不必眷眷于一无状罪废之人，而使
盛德百世之传不得以时定也。

熹区区鄙意，前幅具之详矣。始者亦尝深念，欲便草
定，而托以前日所为，既而思之，又似不诚而不可为
也。又念刘、孙所定，本出贤昆仲之手者，自足传信后
世。但循例必欲更经一手删节，则虽在今日，阴窃为
之，亦是不害。只是“目下未可使人知有此作，将来草
定，亦不可使人见有此书，此则难遮护耳。”来使本欲
留以少俟，渠亦以丁宁之切，不来相逼，但觉此终是
未敢落笔，不如且遣之。还俟一面，更将所示者仔细
翻阅，随记所当增损处，密托人送令弟处。又恐经由
都下不便，不若且少忍之。若未即死，固当有以奉报，
或使溘先朝露，亦当以付儿辈，令转奉闻也。平生多
做了闲文字，不能无愧词。今此好题目，可惜不做，但
又适当此时，令人郁郁耳。《续通典》见诗中及之，恐有
印本，求一部长编改定本，只写改处，不知有多少册
得为致之为幸。或云“建炎、绍兴事，亦已成书”，不知然
否，尤所欲得，但恐字多难写耳。顷见靖康间事，杨龟
山多有章疏，不曾编入，不知后来曾补否？盖汪丈所刻本不曾载，福州、成都二本皆然。其《奏议》后来《南剑》
一本却有之，恐亦不可不补也。